**Έκθεση της Κοινοβουλευτικής Επιτροπής Οικονομικών και Προϋπολογισμού για το νομοσχέδιο «Ο περί** **Φόρων Κατανάλωσης (Τροποποιητικός) (Αρ. 2) Νόμος του 2022»**

Παρόντες:

 Χριστιάνα Ερωτοκρίτου, πρόεδρος Αντρέας Καυκαλιάς

 Χρύσης Παντελίδης Σωτήρης Ιωάννου

 Χάρης Γεωργιάδης Αλέκος Τρυφωνίδης

 Ονούφριος Κουλλά **Μη μέλη της επιτροπής:**

 Άριστος Δαμιανού Σταύρος Παπαδούρης

 Η Κοινοβουλευτική Επιτροπή Οικονομικών και Προϋπολογισμού μελέτησε το πιο πάνω νομοσχέδιο σε τρεις συνεδρίες της, που πραγματοποιήθηκαν στις 28 Φεβρουαρίου, στις 14 και την 21η Μαρτίου 2022. Στο πλαίσιο των συνεδριάσεων κλήθηκαν και παρευρέθηκαν εκπρόσωποι του Υπουργείου Οικονομικών, του Τμήματος Τελωνείων του ιδίου υπουργείου και της Νομικής Υπηρεσίας της Δημοκρατίας.

 Σημειώνεται ότι στο πλαίσιο της συζήτησης του νομοσχεδίου παρευρέθηκαν επίσης τα μέλη της επιτροπής κ. Σάβια Ορφανίδου, Χρίστος Χριστοφίδης και Ηλίας Μυριάνθους.

 Σκοπός του νόμου που προτείνεται είναι η τροποποίηση του περί Φόρων ΚατανάλωσηςΝόμου, ώστε να επιτευχθεί εναρμόνιση με την Οδηγία (ΕΕ) 2020/1151 του Συμβουλίου της 29ης Ιουλίου 2020 σχετικά με την τροποποίηση της Οδηγίας 92/83/ΕΟΚ για την εναρμόνιση των διαρθρώσεων των ειδικών φόρων κατανάλωσης που επιβάλλονται στην αλκοόλη και τα αλκοολούχα ποτά.

 Ειδικότερα, σύμφωνα με τα κατατεθέντα στοιχεία, οι προτεινόμενες ρυθμίσεις αφορούν κυρίως στα ακόλουθα:

1. Την επικαιροποίηση των παραπομπών που υπήρχαν στην Οδηγία 92/83/EOK του Συμβουλίου της 19ης Οκτωβρίου 1992 για την εναρμόνιση των διαρθρώσεων των ειδικών φόρων κατανάλωσης που επιβάλλονται στην αλκοόλη και τα αλκοολούχα ποτά.
2. Την επικαιροποίηση των κωδικών συνδυασμένης ονοματολογίας που χρησιμοποιούνται για την περιγραφή των αλκοολούχων ποτών.
3. Τον καταρτισμό, με εκτελεστική πράξη της Ευρωπαϊκής Επιτροπής, ενός ενιαίου ετήσιου πιστοποιητικού, το οποίο θα βεβαιώνει την ετήσια παραγωγή των ανεξάρτητων μικρών παραγωγών και τη συμμόρφωσή τους με τα κριτήρια που θεσπίζονται στην Οδηγία 92/83/ΕΟΚ.
4. Την αποσαφήνιση των προϋποθέσεων εφαρμογής της απαλλαγής από τον ειδικό φόρο κατανάλωσης για κάθε τύπο μετουσιωμένης αλκοόλης.
5. Την επέκταση της χορήγησης απαλλαγής από τον ειδικό φόρο κατανάλωσης στην αλκοόλη που χρησιμοποιείται για την παρασκευή συμπληρωμάτων διατροφής.

 Σημειώνεται ότι τα κράτη μέλη είχαν υποχρέωση να θεσπίσουν και δημοσιεύσουν τις αναγκαίες νομοθετικές, κανονιστικές και διοικητικές διατάξεις για συμμόρφωση με την εν λόγω ευρωπαϊκή Οδηγία μέχρι την 31η Δεκεμβρίου 2022, ωστόσο το νομοσχέδιο κατατέθηκε στη Βουλή των Αντιπροσώπων στις 13 Ιανουαρίου 2022. Συναφώς, λόγω της μη έγκαιρης ολοκλήρωσης της εναρμόνισης, η Κυπριακή Δημοκρατία έχει λάβει προειδοποιητική επιστολή από την Ευρωπαϊκή Επιτροπή, ημερομηνίας 27 Ιανουαρίου 2022.

Αναλύοντας περαιτέρω τις πρόνοιες του νομοσχεδίου, ο εκπρόσωπος του Τμήματος Τελωνείων του Υπουργείου Οικονομικών δήλωσε, μεταξύ άλλων, ότι με τον προτεινόμενο νόμο:

1. εισάγονται οι έννοιες του ανεξάρτητου μικρού οινοπαραγωγού, ανεξάρτητου μικρού παραγωγού ενδιάμεσων αλκοολούχων προϊόντων, ανεξάρτητου μικρού παραγωγού ποτών που παρασκευάζονται με ζύμωση και του μικρού αποστακτηρίου,
2. βελτιώνονται οι ρυθμίσεις που αφορούν στην αιθυλική αλκοόλη, ώστε να συνάδουν με τις πρόνοιες της νέας ευρωπαϊκής Οδηγίας και με σχετικές αποφάσεις του Ευρωπαϊκού Δικαστηρίου,
3. διευρύνεται το πλαίσιο απαλλαγής από τον ειδικό φόρο κατανάλωσης προϊόντων που εμπίπτουν στην αιθυλική αλκοόλη, ώστε να περιληφθούν σε αυτό και οι περιπτώσεις που τα εν λόγω προϊόντα χρησιμοποιούνται για ιατρικούς σκοπούς, για την παραγωγή προϊόντων που δεν περιέχουν αλκοόλη στην τελική τους μορφή, για την παρασκευή συστατικών προϊόντων που δεν υπόκεινται σε ειδικό φόρο κατανάλωσης και για την παρασκευή συμπληρωμάτων διατροφής, και
4. εισάγεται πρόνοια, ώστε να παραχωρείται από το Τμήμα Τελωνείων στους ανεξάρτητους μικρούς παραγωγούς πιστοποιητικό με το οποίο να βεβαιώνεται η ετήσια συνολική τους παραγωγή και η συμμόρφωσή τους με τα σχετικά κριτήρια μικρού παραγωγού, προκειμένου να μπορούν να διαθέτουν τα προϊόντα τους σε άλλα κράτη μέλη και να επωφελούνται χαμηλού συντελεστή φόρου κατανάλωσης στα εν λόγω κράτη.

 Επιπρόσθετα, ο ίδιος κυβερνητικός αρμόδιος δήλωσε ότι ανεξάρτητοι μικροί παραγωγοί θεωρούνται τα ανεξάρτητα μικρά ζυθοποιεία, οι ανεξάρτητοι μικροί οινοπαραγωγοί, οι ανεξάρτητοι μικροί παραγωγοί ποτών που παρασκευάζονται με ζύμωση, οι ανεξάρτητοι μικροί παραγωγοί ενδιάμεσων προϊόντων και τα ανεξάρτητα μικρά αποστακτήρια.

 Στο πλαίσιο της συζήτησης του θέματος την επιτροπή απασχόλησαν μεταξύ άλλων η μη διεξαγωγή δημόσιας διαβούλευσης επί του νομοσχεδίου πριν από την κατάθεσή του στη Βουλή των Αντιπροσώπων, καθώς και οι ενδεχόμενες επιπτώσεις στους μικρούς παραγωγούς αλκοολούχων ποτών από τις προτεινόμενες ρυθμίσεις.

 Σε σχέση με τα τεθέντα ζητήματα ο εκπρόσωπος του Τμήματος Τελωνείων δήλωσε μεταξύ άλλων τα ακόλουθα:

1. Νομοθετήματα που ρυθμίζουν ζητήματα φόρων κατανάλωσης, με βάση τον Οδηγό Διαβούλευσης, εξαιρούνται της διαδικασίας δημόσιας διαβούλευσης.
2. Οι προτεινόμενες ρυθμίσεις δεν αναμένεται να επιφέρουν οποιεσδήποτε αρνητικές επιπτώσεις στους παραγωγούς αλκοολούχων ποτών που εμπίπτουν στις πρόνοιες της σχετικής Οδηγίας.
3. Το πιστοποιητικό μικρού παραγωγού αναμένεται να βοηθήσει τους μικρούς παραγωγούς αλκοολούχων ποτών που επιθυμούν να εξάγουν τα προϊόντα τους σε άλλα κράτη μέλη, καθώς με την απόκτησή του τα προϊόντα τους θα υπόκεινται στον χαμηλό συντελεστή φόρου κατανάλωσης που ισχύει στο εκάστοτε κράτος μέλος και συναφώς θα μπορούν να προσφέρουν τα προϊόντα τους σε πιο ανταγωνιστικές τιμές.

 Στο στάδιο της κατ’ άρθρον συζήτησης του νομοσχεδίου διαπιστώθηκε από την επιτροπή, μετά από υπόδειξη των υπηρεσιών της Βουλής, ότι στους ορισμούς του ανεξάρτητου μικρού οινοπαραγωγού, μικρού παραγωγού ενδιάμεσων προϊόντων και μικρού παραγωγού προϊόντων με ζύμωση, εκ παραδρομής δεν περιλήφθηκαν οι πρόνοιες της Οδηγίας 2020/1151 που αφορούν δύο ή περισσότερους μικρούς παραγωγούς και συναφώς η επιτροπή κάλεσε το Υπουργείο Οικονομικών όπως μελετήσει το θέμα και, εφόσον κρίνεται αναγκαίο, καταθέσει ενώπιόν της σχετικά αναθεωρημένο νομοσχέδιο.

 Συναφώς, το Υπουργείο Οικονομικών στη βάση των πιο πάνω κατέθεσε ενώπιον της επιτροπής, στις 9 Μαρτίου 2022, αναθεωρημένο κείμενο νομοσχεδίου, προκειμένου να επιτευχθεί πλήρης συμμόρφωση με το ευρωπαϊκό κεκτημένο.

 Στο στάδιο της περαιτέρω εξέτασης του θέματος, η επιτροπή επισήμανε ότι ως ημερομηνία έναρξης της ισχύος του προτεινόμενου νόμου ορίζεται η 1η Ιανουαρίου 2022, ημερομηνία η οποία έχει παρέλθει και ως εκ τούτου ζήτησε την άποψη της Νομικής Υπηρεσίας της Δημοκρατίας και του Τμήματος Φορολογίας ως προς το κατά πόσον η εφαρμογή του νόμου θα πρέπει να έχει αναδρομική ισχύ.

 Σε σχέση με το πιο πάνω ζήτημα, οι εκπρόσωποι της Νομικής Υπηρεσίας της Δημοκρατίας και του Τμήματος Φορολογίας δήλωσαν ότι ως ημερομηνία έναρξης της ισχύος του προτεινόμενου νόμου ορίστηκε η 1η Ιανουαρίου 2022 για σκοπούς έγκαιρης συμμόρφωσης με το ευρωπαϊκό κεκτημένο. Δεδομένου ότι η εν λόγω ημερομηνία έχει παρέλθει και ο προτεινόμενος νόμος δεν έχει ακόμη ψηφισθεί, κρίνεται ορθότερο όπως τεθεί σε ισχύ από την ημερομηνία δημοσίευσής του στην Επίσημη Εφημερίδα της Δημοκρατίας και συνεπώς απαλειφθεί από το κείμενο του νομοσχεδίου η πρόνοια για αναδρομική έναρξη της ισχύος αυτού.

 Η Κοινοβουλευτική Επιτροπή Οικονομικών και Προϋπολογισμού, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί κατά τη συζήτηση του θέματος στην ολομέλεια του σώματος, υποβάλλοντας ενώπιόν της τροποποιημένο σύμφωνα με τα πιο πάνω κείμενο νομοσχεδίου.

29 Μαρτίου 2022

Αρ. Φακ.: 23.01.063.008-2022

ΣΧΚ/ΧΜ/ΧΓ